I 2021 træder et forbud mod en række engangsplastikprodukter, heriblandt vatpinde, ballonpinde, engangsservice og sugerør i kraft.

Det blev Europa-Parlamentet, Ministerrådet og EU-Kommissionen i denne uge enige om for at begrænse plastikforureningen i naturen.

Butikskæden Irma besluttede sig allerede torsdag for, at de ville komme det nye plastikdirektiv i forkøbet, og fjernede 60 millioner enheder af drikkeglas, tallerkener og bestik i plastik fra hylderne.

Men det nye direktiv risikerer at skabe flere problemer, end det løser, mener Michael Hauschild, som er professor på DTU.

- Det er fint at gøre noget ved plastikforureningen her i Europa, og en god ide at reducere brugen af engangsprodukter, men man skal være opmærksom på ikke at skabe andre problemer, når man gør det. For så risikerer man at løse et forholdsvis overskueligt europæisk problem og skabe ét, der er fuldstændigt uoverskueligt.

Michael Hauschild arbejder til dagligt med miljømæssig bæredygtighedsvurdering, og det består blandt andet i at sammenligne forskellige produkter og teknologier for at vurdere, hvad der er den mest bæredygtige løsning.

Læs også : GUIDE Sådan bruger du mindre plastik i din hverdag

Plastikdirektivet skaber nye problemer

Ifølge Michael Hauschild er der mange fornuftige alternativer til plastik. Man kan for eksempel lave engangsbestik af bambus eller træ og kopper og tallerkener af pap.

Det bliver dog en udfordring at finde en fornuftig erstatning for emballage til fødevarer, der er fugtige eller fedtede.

Fluorerede stoffer Fluorerede stoffer er kunstigt fremstillede kemiske forbindelser, der skyer vand, fedt og smuds.

De bliver brugt i et utal af produkter f.eks. til fødevareemballage af pap og papir, for at gøre dem vand- og fedtafvisende.

Fluorerede stoffer er problematiske, fordi de er svært nedbrydelige og ophobes i både mennesker og i miljøet.

Nogle af dem har også kendte sundhedsskadelige effekter. Kilde: DTU Fødevareinstituttet​​​​​​​

- Hvis man skal bruge pap til den slags fødevarer, skal det være overfladebehandlet, ellers trækker fedt og væske fra fødevaren ind i pappet, siger han.

En udbredt måde at overfladebehandle pap - så det bliver fedtafvisende, indebærer dog brugen af fluorerede stoffer, som tidligere også er brugt i bagepapir og popcornposer til mikroovnen. Disse stoffer er både farlige for helbredet og meget svære at nedbryde igen i naturen.

- De ophober sig i fødekæden og i mennesker. En del af dem kan påvirke reproduktionsevnen eller være kræftfremkaldende, siger miljøforskeren.

Plastforurening er et lille problem i Danmark

Michael Hauschild mener, at plastikforurening er et forholdsvis lille problem sammenlignet med de andre miljøproblemer, vi aktuelt kæmper med. Ikke mindst klimaændringerne og at problematikken omkring plastikforurening har fået uforholdsmæssig stor opmærksomhed.

- Selvfølgelig er der nogle problemer med det, men det er blevet blæst fuldstændigt ud af proportion af medierne. Fødevareemballage med fluorerede stoffer vil være et reelt problem. Plastikproblemet er i høj grad medieskabt, siger han.